**СВЕТОВЕН ДЕН БЕЗ ТЮТЮН – 31 МАЙ 2016 ГОДИНА**

Всяка година на 31 май се отбелязва Световния ден без тютюн. Той се инициира от Световната здравна организация (СЗО) и се провежда в страните по целия свят, като се подчертават рисковете за здравето, свързани с употребата на тютюн и се призовава за ефективна политика за намаляване на нивата на потребление.

За 2016 г. темата за Световния ден без тютюн, определена от СЗО е:

**„Стандартизираните опаковки нека бъдем готови за тях“**

За Световния ден без тютюн 31 май 2016 г. СЗО призова страните да се подготвят за стандартизирана опаковка (plain packaging) на тютюневите изделия, като се поставят следните цели:

да се подчертае ролята на стандартизираната (опростена, обикновена) опаковка на тютюневите изделия, като един подход за контрол на тютюна;

насърчаване развитието на политиките на държавите-членки за опаковането (стандартизирана опаковка), етикетирането, рекламата, промоцията и спонсорството на тютюневи изделия, като ефективни начини за намаляване на търсенето на тютюн и един от най-сигурните начини за контрол на тютюна.

Изследвания, направени в някои държави (Великобритания и Австралия) върху здравното въздействие на „обикновените” или стандартизирани пакети с цигари показват, че те могат да възпрат непушачите от придобиването на навика и могат да намалят броя цигари, които консумират пушачите. Друго проучване установи, че премахването на марковите изображения от опаковката увеличава фокуса на предупреждението за рисковете за здравето сред нередовните пушачи и юношите, които тепърва започват да пушат.